b'\n_START_ARTICLE_\nPallej\xc3\xa0\n_START_SECTION_\nGeografia\n_START_PARAGRAPH_\nLa vall de la que forma part Pallej\xc3\xa0 \xc3\xa9s al curs baix del riu, encaixat, a aquesta al\xc3\xa7ada, a la serralada Litoral gr\xc3\xa0cies a un sistema de fractures que van crear aquesta vall per la que passa el Llobregat en el seu tram final. _NEWLINE_El terme municipal ocupa la plana al\xc2\xb7luvial, propera al riu, i part del mass\xc3\xads de les Planes o Montmany, un dels contraforts m\xc3\xa9s orientals del mass\xc3\xads del Garraf-Ordal pertanyents a la Serralada Litoral. Les altituds m\xc3\xa9s destacades s\xc3\xb3n les Planes (269 m), el Guixar (322 m), el Cucut (328 m), el Cuix\xc3\xb3 (302 m) i altres de menors com el Puig de Gratallops. _NEWLINE_El l\xc3\xadmit nord-occidental del terme \xc3\xa9s amb el de Corbera de Llobregat seguint la carena de Montmany, ja que nom\xc3\xa9s el puig de Socies resta dins de Corbera, fins a la part m\xc3\xa9s propera al Llobregat, en fan parti\xc3\xb3 el tur\xc3\xb3 del Bori (188 m) i la roca de Droc (156 m). _NEWLINE_A migdia el terme limita amb el de Cervell\xc3\xb3, per sota les Planes, i amb el de Sant Vicen\xc3\xa7 dels Horts per la riera del Many\xc3\xa0. _NEWLINE_El terme municipal de Pallej\xc3\xa0 \xc3\xa9s creuat per l\'autovia N-II, per la N-340 i per la l\xc3\xadnia Llobregat-Anoia dels Ferrocarrils de la Generalitat de Catalunya. _NEWLINE_Els materials geol\xc3\xb2gics que trobem dins el terme tenen unes edats molt variades entre els cinc-cents setanta milions d\'anys els m\xc3\xa9s antics del Paleozoic i els temps actuals per les roques de formaci\xc3\xb3 quatern\xc3\xa0ria. A prop de la zona que ocupava antigament la b\xc3\xb2bila d\'en Roca, afloren materials rocosos dels m\xc3\xa9s antics del terme i s\'estenen fins a arribar gaireb\xc3\xa9 a la riera Fonda. Les roques seg\xc3\xbcents que apareixen per ordre d\'antiguitat s\xc3\xb3n les del Mesozoic amb uns dos-cents vint-i-cinc milions d\'anys i ocupen una bona part del terme. Aix\xc3\xad, a la part alta de la plana al\xc2\xb7luvial apareixen els materials basalts del Tri\xc3\xa0sic, o sigui les primeres roques que van formar-se en aquesta edat geol\xc3\xb2gica, i que s\xc3\xb3n conglomerats i gresos silicis de color vermell\xc3\xb3s. Al peu del cingle de Montmany hi ha materials calcaris (calc\xc3\xa0ries i dolomies) explotats, en altres temps, per l\'empresa Ciments Molins. _NEWLINE_A prop de la zona on est\xc3\xa0 situada la f\xc3\xa0brica de Ciments Molins, per sota de la zona d\'explotaci\xc3\xb3 dels gresos vermells, en una zona entre els termes de Cervell\xc3\xb3, Sant Vicen\xc3\xa7 dels Horts i Pallej\xc3\xa0, afloren gresos blaus i groguencs amb for\xc3\xa7a restes de f\xc3\xb2ssils. S\xc3\xb3n roques, aquestes, que pertanyen al Cenozoic, concretament al Mioc\xc3\xa8 i que tenen aproximadament una antiguitat d\'uns vint milions d\'anys. _NEWLINE_El quaternari, o roques de formaci\xc3\xb3 molt recent o actual, ocupa la plana al\xc2\xb7luvial i algunes petites zones enlairades, com per exemple darrere de l\'esgl\xc3\xa9sia, en les que podem observar restes de les terrasses fluvials que en temps passats construireu el mateix riu Llobregat. _NEWLINE_La plana al\xc2\xb7luvial \xc3\xa9s ocupada per cultius, encara que cada cop hi veiem m\xc3\xa9s construccions i, per tant, menys conreus. Avui dia els pagesos de Pallej\xc3\xa0 ja no poden guanyar-se la vida tan sols del camp, car aquest ja ha estat redu\xc3\xaft a la m\xc3\xadnima expressi\xc3\xb3.\n_START_SECTION_\nVegetaci\xc3\xb3\n_START_PARAGRAPH_\nLa vegetaci\xc3\xb3 natural de la zona apareix a la vessant de la muntanya, on encara queden restes de la t\xc3\xadpica vegetaci\xc3\xb3 mediterr\xc3\xa0nia amb sotabosc abundant. Aix\xc3\xb2 vol dir que tampoc tenim una gran zona boscosa, ja que la gran activitat humana que es desenvolupa en aquest indrets van fer que les zones boscoses entressin en recessi\xc3\xb3. _NEWLINE_Si a m\xc3\xa9s tenim present que la zona t\xc3\xa9 un t\xc3\xadpic clima mediterrani, i que part del terreny on es podria desenvolupar la vegetaci\xc3\xb3 \xc3\xa9s calcari, el que vol dir que el s\xc3\xb2l \xc3\xa9s de molt lenta evoluci\xc3\xb3 i per tant petit l\'espai que tenen les arrels per cr\xc3\xa9ixer, \xc3\xa9s clar que la vegetaci\xc3\xb3 que trobarem ser\xc3\xa0 de fulla petita i dura per evitar les p\xc3\xa8rdues d\'aigua en les \xc3\xa8poques de sequera, i que despr\xc3\xa9s d\'un incendi sigui molt lenta la recuperaci\xc3\xb3 de la vegetaci\xc3\xb3. _NEWLINE_Aix\xc3\xad, el m\xc3\xa9s f\xc3\xa0cil \xc3\xa9s observar petites zones boscoses de pi i una vegetaci\xc3\xb3 de fulla endurida i petita en la que predominen plantes com el llentiscle, la farigola, el roman\xc3\xad, l\'estepa, la gatosa, el margall\xc3\xb3, el garric, el ginebr\xc3\xb3, ... que ocupa gran part de les Planes despr\xc3\xa9s dels incendis que acabaren, fa anys, amb el bosc i la vinya de la zona.\n_START_SECTION_\nHist\xc3\xb2ria\n_START_PARAGRAPH_\nEl lloc de Pallej\xc3\xa0 segurament ha estat habitat des d\'\xc3\xa8poca romana i ni en el per\xc3\xadode de les invasions ni tampoc en la primera conquesta als sarra\xc3\xafns, no degu\xc3\xa9 ser abandonat del tot. A l\'edat mitjana el lloc de Pallej\xc3\xa0 pertanyia al terme (despr\xc3\xa9s baronia) del castell de Cervell\xc3\xb3. La villa Palaiano \xc3\xa9s documentada el 910. El comte Mir\xc3\xb3 de Barcelona, pel seu testament del 965, don\xc3\xa0 l\'esgl\xc3\xa9sia de Santa Eul\xc3\xa0lia de Pallej\xc3\xa0 a la seu de Barcelona. La quadra de Pallej\xc3\xa0, inclosa dins la baronia de Cervell\xc3\xb3, pertanyia al segle XIII als Clariana. El 1316 Pere de Clariana, fill de Guerau, va vendre per 10.000 sous la seva casa i senyoriu a Guillem Olomar, jutge de la c\xc3\xbaria reial de Barcelona, ambaixador i conseller reial. Els Olomar van posseir la casa de Pallej\xc3\xa0 fins al 1392 en qu\xc3\xa8 Aldon\xc3\xa7a Olomar es va casar amb Ramon de Torrelles, conseller i cambrer major del rei Mart\xc3\xad, senyor de Rub\xc3\xad, de Torrelles de Llobregat i, des de 1405, de la Roca del Vall\xc3\xa8s. Aleshores el terme jurisdiccional de Pallej\xc3\xa0 es va unir als dels Torrelles. Durant el segle XV les guerres de remences (1462-1472 i 1484-85) i les epid\xc3\xa8mies van arru\xc3\xafnar molts masos de la zona del Llobregat, i els Torrelles no tingueren m\xc3\xa9s remei que reduir els censos. L\xe2\x80\x99abolici\xc3\xb3 dels mals usos per la Sent\xc3\xa8ncia Arbitral de Guadalupe (1486) no va afectar molt uns pagesos que ja havien aconseguit l\xe2\x80\x99enfranquiment de la cugucia, la intestia i l\xe2\x80\x99eixorquia des de 1240 per Bernat de Clariana, i de la qu\xc3\xa8stia i la tragina el 1296, per Guerau de Cervell\xc3\xb3._NEWLINE_Els conflictes jurisdiccionals entre els Clariana i els Cervell\xc3\xb3 foren abundants i entre les dues senyories mai s\xe2\x80\x99acabaren de resoldre les q\xc3\xbcestions a causa del mer imperi. En el segle XV, Mart\xc3\xad Benet de Torrelles es va casar amb Maria de Sentmenat i el seu fill Pere de Torrelles i Sentmenat, va heretar els termes de Pallej\xc3\xa0 i Torrelles.\n_START_SECTION_\nFontpineda\n_START_PARAGRAPH_\n\xc3\x89s conseq\xc3\xbc\xc3\xa8ncia del Pla Parcial d\'Ordenaci\xc3\xb3 Urbana de la finca Montmany de Sobrerroca, aprovat pel Consell Ple de la Corporaci\xc3\xb3 Metropolitana de Barcelona el 26-04-1968, que cre\xc3\xa0 un sector residencial permanent i de temporada de cases a\xc3\xafllades, situat a l\'Oest del nucli urb\xc3\xa0 de Pallej\xc3\xa0. En la seva major part abasta la finca denominada "Can Montmany de Sobrerroca, la seva superf\xc3\xadcie \xc3\xa9s de 207 Has. i l\'acc\xc3\xa9s rodat es fa per La Palma de Cervell\xc3\xb3, si b\xc3\xa9 actualment hi ha un cam\xc3\xad rural que l\'enlla\xc3\xa7a amb Pallej\xc3\xa0. Aquest Pla va adaptar-se al Pla General Metropolit\xc3\xa0 en la seva redacci\xc3\xb3 de 1976. _NEWLINE_Actualment es troba pr\xc3\xa0cticament consolidada la seva edificaci\xc3\xb3, si b\xc3\xa9 hi resten alguns solars sense construir. Disposa dels serveis d\'abastament d\'aigua potable, enllumenat p\xc3\xbablic, recollida selectiva de deixalles i xarxa de clavegueram. El nombre d\'habitants censats al barri actualment \xc3\xa9s de 1.146, si b\xc3\xa9 cal considerar una poblaci\xc3\xb3 addicional no determinada que correspon als habitatges de 2a resid\xc3\xa8ncia.\n_START_SECTION_\nConsulta sobre la independ\xc3\xa8ncia\n_START_PARAGRAPH_\nEl 25 d\'abril del 2010 el col\xc2\xb7lectiu Pallej\xc3\xa0 Decideix va convocar una consulta sobre la independ\xc3\xa8ncia de Catalunya a la vila de Pallej\xc3\xa0, la qual va obtenir un 13,15% de participaci\xc3\xb3 (1171 vots), dels quals el 90,3% (1057 vots) van ser a favor del s\xc3\xad, el 7,5% (88 vots) a favor del no, 2% (24 vots) van votar en blanc i un 0,2% (2 vots) dels vots van ser nuls.'